STORMLØP: Høyre gjør et byks på Klassekampens augustmåling, men med Venstre under sperregrensa har den borgerlige regjeringen fortsatt ikke flertall.

Valg 2017

Med Venstre under sperregrensa er det duket for en valgthriller til høsten. Den borgerlige blokka mister 13 mandater sammenlignet med stortingsvalget i 2013, men Høyre har karret seg tilbake til 48 mandater. Det er like mange som da de inntok regjeringskontorene.

På Klassekampens måling mister KrF ett mandat, mens Fremskrittspartiet går fire mandater tilbake. Til sammen har de blå 83 mandater, mens Ap, SV og Sp ligger an til å få 84 mandater. Både Rødt og MDG har ett mandat hver, og ligger på vippen.

Augustmåling: • Viser 83 mandater til den borgerlige blokken. • De rødgrønne partiene ender opp med 84 mandater. • Rødt og MDG får med ett mandat hver en vippeposisjon på Stortinget. • Målingen er gjennomført 1.–2. august 2017 av Norfakta på vegne av Nationen og Klassekampen. • Antall respondenter: 1006. Feilmargin for utvalget som helhet er inntil 3,1 prosent. • 21 prosent svarte «vet ikke». 5 prosent svarte «vil ikke stemme/vil ikke svare».

Optimisme hos Høyre

– Dette er jo en veldig positiv inspirasjon i den valgkampen som vi nå er inne i, sier Bent Høie, Høyres andre nestleder.

Han mener målingen er et godt utgangspunkt for Høyre:

– Velgerne ser at Erna og regjeringen har ledet Norge gjennom tøffe tider, med halvering av oljeprisen og flyktningkrise. Optimismen er på vei tilbake, helsekøene er kortere og det er bedre resultater i skolen.

– Men det er fortsatt ikke flertall på borgerlige side?

– Jeg tror at både Venstre, KrF og Frp vil mobilisere velgere fram mot valget.

Bent Høie sier at Høyre opplever at samarbeidspartiene driver en offensiv valgkamp.

– Jeg tror at dette veldig godt kan snu fram til valget.

Likevel minner han om at det tryggeste for å sikre en borgerlig regjering er å stemme på hans eget parti:

– Min oppfatning er at et sterkt og stort Høyre er det tryggeste for å sikre et flertall på borgerlig side.

Rødt og MDG på vippen

Høie peker på at målingen fører til at de rødgrønne blir avhengig av Rødt og MDG. Han mener at velgerne ser hvilken maktposisjon Rødt og MDG kommer i hvis de er på vippen.

– Det viser jo at det er stor usikkerhet om alternativet. Jeg tror jo at velgerne ser at det som er alternativet til et samarbeid mellom Høyre, KrF, Venstre og Frp vil veldig fort bli et ganske sammensatt alternativ som spriker i veldig mange ulike retninger.

Høie tror at mange av Arbeiderpartiets velgere ser spriket, særlig de som ligger mellom Høyre og Arbeiderpartiet.

– Selv om Støre avviste Rødt og MDG, så vil jo alle forstå at hvis de står på vippen vil de få avgjørende betydning for hans politikk.

Han langer også ut mot Arbeiderpartiets valgkamp:

– Det dette også viser er at kritikken av regjeringen som Arbeiderpartiet har lagt seg på, ikke er noe velgerne setter pris på. Jeg tror velgerne liker best når vi snakker om egen politikk, og det kommer Høyre til å gjøre i denne valgkampen, for få fram våre egne resultater.

Høie har tro på at Venstre kan klatre over sperregrensa:

– Jeg tror at alle de tre samarbeidspartiene har gode muligheter for å gjøre gode valg.

Han mener Venstre nå har satt inn støtet.

– Trine Skei Grande avlyst ferien, startet på valgkampen og står på. Så er det viktig å huske på at det å snu en utvikling tar fort litt tid, det gjenstår å se resultatene fram mot valget.

Flertall for regjeringsskifte

Kjersti Stenseng, partisekretær i Arbeiderpartiet gleder seg over at det er et flertall for regjeringsskifte:

– Regjeringen har mistet flertallet for niende måned på rad. Det er vi glade for.

Hun mener Arbeiderpartiet har en stabil oppslutning.

– Men vi kan jo også bedre enn det her. Nå skal vi jobbe knallhardt hver eneste dag.

– Bent Høie mener Rødt og MDG kan få avgjørende betydning for Aps politikk?

– Vi har vært ganske tydelige på hva som har vært mulige regjeringsalternativene i motsetning til den andre siden som er langt mer uklar.

– Penger til arbeid og helse framfor skattekutt er vårt viktigste budskap framover.

Hun mener Bent Høie har en litt annen virkelighetsoppfatning av regjeringens innsats enn henne selv.

– Nå skryter de av egne resultater etter fire år, samtidig som arbeidsledigheten er skyhøy. Erna er tydelig på at hun vil prioritere skattekutt framfor eldreomsorg og skolen. Folk ønsker en ny regjering.

– Høyre mener velgerne setter mer pris på prat om egen politikk framfor kritikk?

– Da vil jeg si det er på tide at Høyre gjør det selv. Erna sa hun ville ha en anstendig valgkamp, og så startet hun med angrep på Arbeiderpartiet. Så da vil jeg be Høie om å prate om egen politikk i stedet.

hildef@klassekampen.no